Pastoor sterf in motorfietsongeluk met busPast. Ben Stassen. Foto: Facebook Die polisie ondersoek ŉ saak van strafbare manslag nadat Ben Stassen (58), ŉ pastoor van Pretoria, Woensdag op sy motorfierts in ŉ ongeluk met ŉ bus dood is. Volgens ŉ ooggetuie het ŉ bus, vermoedelik met EFF-ondersteuners, wat op pad was na massaprotesoptredes in Pretoria se middestad, omstreeks 07:00 glo ŉ rooi verkeerslig by die kruising van Pretoria- en Jamesstraat in Silverton verontagsaam en teen Stassen se motorfiets gebots. Stassen, ŉ pa van twee kinders en inwoner van Murrayfield in die ooste van Pretoria, is op die toneel dood verklaar. Hy was verbonde aan die Solidariteit Helpende Hand-motorfietsklub, vir wie hy liefdadigheidswerk en bediening gedoen het. Hy was ook ‘n lid van die Bomb Shelter-kerk vir motorfietsryers, vanwaar hy uitgegaan het om by kinderhuise en ouetehuise te preek. Sr.past. Cobus Siebrits, stigter van die Bomb Shelter-kerk, het Donderdag aan Maroela Media gesê hy het die voorreg gehad om die afgelope drie en ŉ half jaar saam met Stassen en die Solidariteit Helpende Hand-motorfietsklub te werk. “Ben ŉ groot hart gehad. Hy het gereeld ouetehuise en kinderhuise saam met sy motorfietsklub besoek, veral in die westelike voorstede van Pretoria, en daar woordbediening gedoen. Hy was baie nederig, saggeaard en almal wat met hom in aanraking gekom het, het geliefd gevoel en besef hulle is spesiaal vir God,” het Siebrits gesê. Buiten sy liefde vir die Here, liefdadigheidswerk, bediening en motorfietsry, was hy ook lief vir reis en die natuur. Kapt. Jan Sepato, woordvoerder van die Silverton-polisie, het gesê ŉ saak van strafbare manslag word ondersoek. Niemand is nog in verband met die voorval in hegtenis geneem nie. “Die polisie is besig om al die verklarings van ooggetuies af te neem, waarna die dossier na die staatsaanklaer gestuur sal word, wat oor verdere vervolging sal beslis,” het hy gesê. ŉ Gedenkdiens word Vrydag om 10:00 by die NG gemeente Skuilkrans op die hoek van Jan Alberts- en Cussionialaan, in Val de Grace in die ooste van Pretoria, gehou.